BEGRUNDELSE

(1) Den 2. marts 2011 vedtog Rådet forordning (EU) nr. 204/2011 om restriktive foranstaltninger på baggrund af situationen i Libyen for at give FN's Sikkerhedsråds resolution 1970 (2011) virkning.

(2) Den 15. september 2011 vedtog FN's Sikkerhedsråd resolution 2009 (2011) for at fremme Libyens genopretning efter den seneste konflikt og begynde afviklingen af nogle af de sanktioner, der blev indført ved UNSCR 1970 og efterfølgende resolutioner. UNSCR 2009 medfører nye undtagelser fra våbenembargoen, fjerner restriktioner på libysk opererede fly og fastsætter en gennemsigtig og ansvarlig ophævelse af den indefrysning af visse pengemidler, der er indført ved UNSCR 1970, for at fremme genoptagelsen af den økonomiske aktivitet. Rådet er ved at udarbejde en FUSP-afgørelse for at gennemføre UNSCR 2009.

(3) Da nogle af disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre dem, navnlig for at sikre, at de økonomiske aktører i alle medlemsstater anvender dem på samme måde.

2011/0259 (NLE)

Fælles forslag til

RÅDETS FORORDNING

om ændring af Rådets forordning (EU) nr. 204/2011 om restriktive foranstaltninger på baggrund af situationen i Libyen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 215,

under henvisning til Rådets afgørelse 2011/.../FUSP af [...] om ændring af Rådets afgørelse 2011/137/FUSP om restriktive foranstaltninger på baggrund af situationen i Libyen[1],

under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og

ud fra følgende betragtninger:

(1) Den 2. marts 2011 vedtog Rådet forordning (EU) nr. 204/2011 om restriktive foranstaltninger på baggrund af situationen i Libyen[2].

(2) Som følge af FN's Sikkerhedsråds resolution 2009 (2011) fastsætter Rådets afgørelse 2011/[...]/FUSP navnlig nye undtagelser for våbenembargoen, justerer indefrysningen af visse libyske enheders aktiver og bestemmer, at visse libyske flyvninger kan genoptages for at støtte Libyens økonomiske genopretning.

(3) Da nogle af disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre dem, navnlig for at sikre, at de økonomiske aktører i alle medlemsstaterne anvender dem på samme måde.

(4) For at sikre, at foranstaltningerne i denne forordning er effektive, bør denne forordning træde i kraft straks —

VEDTAGET DENNE FORORDNING:

Artikel 1

I forordning (EU) nr. 204/2011 foretages følgende ændringer:

(1) I artikel 3 indsættes følgende stykke:

"6. Uanset stk. 1 kan medlemsstaternes kompetente myndigheder, jf. webstederne i bilag IV, tillade, at personer, enheder eller organer i Libyen ydes teknisk bistand, finansieringsmidler eller finansiel bistand i forbindelse med de varer og den teknologi, der er opført på den fælles liste over militært udstyr, eller i tilknytning til udstyr, der kan anvendes til intern undertrykkelse, med henblik på sikkerheds- eller nedrustningsbistand til de libyske myndigheder, forudsat at den pågældende medlemsstat forinden har meddelt Sanktionskomitéen, at den har til hensigt at give tilladelse, og at Sanktionskomitéen ikke inden for fem dage fra den pågældende meddelelse har gjort indsigelse.

(2) Artikel 4a udgår.

(3) I artikel 5 indsættes følgende stykke:

"4. Alle pengemidler og økonomiske ressourcer, der den […/…/2011] tilhører, ejes, besiddes eller kontrolleres af:

a) Den Libyske Centralbank

b) Libyan Arab Foreign Bank

c) Libyan Investment Authority og

d) Libyan African Investment Portfolio,

og som befandt sig uden for Libyen den […/… 2011] indefryses fortsat.

(4) Følgende indsættes som artikel 8b:

"Artikel 8b

1. Uanset artikel 5, stk. 4, kan medlemsstaternes kompetente myndigheder, jf. webstederne i bilag IV, tillade, at visse indefrosne pengemidler eller økonomiske ressourcer frigives, hvis:

a) pengemidlerne eller de økonomiske ressourcer skal avendes til et eller flere af følgende formål:

i) humanitære behov

ii) brændstof, el og vand alene til civilt brug

iii) genoptagelse af Libyens produktion og salg af kulbrinter

iv) etablering, drift eller styrkelse af institutioner i den civile regering og den civile offentlige infrastruktur eller

v) fremme af genoptagelsen af aktiviteter i banksektoren, herunder for at støtte eller fremme international handel med Libyen

b) den pågældende medlemsstat har meddelt Sanktionskomitéen, at den har til hensigt at tillade adgang til pengemidler eller økonomiske ressourcer, og Sanktionskomitéen ikke inden for fem dage efter den pågældende meddelelse har gjort indsigelse

c) den pågældende medlemsstat har meddelt Sanktionskomitéen, at disse pengemidler eller økonomiske ressourcer ikke vil blive stillet til rådighed for eller blive ydet til gavn for personer, enheder og organer opført i bilag II og III

d) den pågældende medlemsstat på forhånd har konsulteret de libyske myndigheder om brugen af sådanne pengemidler eller økonomiske ressourcer og

e) den pågældende medlemsstat har underrettet de libyske myndigheder om den meddelelse, der er givet i medfør af dette stykke, og de libyske myndigheder ikke har gjort indsigelse vedrørende frigivelsen af sådanne pengemidler eller økonomiske ressourcer inden for fem arbejdsdage.

2. Uanset artikel 5, stk. 4, kan medlemsstaternes kompetente myndigheder, jf. webstederne i bilag IV, når en person, en enhed eller et organ skal betale forfaldne beløb i henhold til kontrakter, aftaler eller forpligtelser, som den pågældende person eller enhed eller det pågældende organ har indgået eller pådraget sig inden den dato, hvor den pågældende person eller enhed eller det pågældende organ blev udpeget af FN's Sikkerhedsråd eller af Sanktionskomitéen, tillade frigivelse af visse indefrosne pengemidler eller økonomiske ressourcer på de vilkår, de finder hensigtsmæssige, hvis:

a) den pågældende kompetente myndighed har fastlagt, at betalingen ikke er i strid med artikel 5, stk. 2, eller ikke ydes til gavn for personer, enheder eller organer omhandlet i artikel 5, stk. 4,

b) Sanktionskomitéen ti arbejdsdage forinden har fået meddelelse fra den pågældende medlemsstat om dennes hensigt om at give tilladelse."

Artikel 2

Bilag II til forordning (EF) nr. 204/2011 ændres som angivet i bilaget til nærværende forordning.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […]

På Rådets vegne

Formand […]

BILAG

Følgende juridiske personer, enheder eller organer udgår af listen i bilag II til forordning (EU) nr. 204/2011.

1. Den Libyske Centralbank

2. Libyan Investment Authority

3. Libyan Foreign Bank

4. Libya Africa Investment Portfolio

[1] EUT L [...] af [...] 2011, s. [...].

[2] EUT L 58 af 3.3.2011, s. 1.